Mediji javljaju da je broj poginulih u Burmi premašio 15 tisuća
Prva američka dama Laura Bush zatražila je od burmanske vojne vlade da brzo prihvati međunarodne ponude pomoći - istovremeno je kritizi
Burmanska državna televizija javlja da je više od deset tisuća ljudi poginulo od razornog ciklona Negris u samo jednom gradu kojeg je pogodio u subotu. Ta procjena iznosi isti broj žrtava kao što su burmanske vojne vlasti jučer dale za cijelu zemlju. Informacije o broju poginulih još se prikupljaju iz udaljenih krajeva, a tisuće ljudi vode kao nestali. Neki zapadni mediji javljaju da je broj poginulih premašio 15 tisuća. Američki diplomati izvještavaju o ogromnoj materijalnoj šteti, poplavama, uništenim kućama, prekinutoj opskrbi struje. Međunarodni Crveni križ i polumjesec kao i američka humanitarna organizacija World Vision uključili su se u napore za pomoć žrtvama, a najveća je bojazan moguća pojava zaraznih bolesti. Prva američka dama Laura Bush zatražila je od burmanske vojne vlade da brzo prihvati međunarodne ponude pomoći nakon ciklona. Jučer je u Bijeloj kući supruga američkog predsjednika rekla da su Sjedinjene Države spremne osigurati ekipe za pomoć i nužno potrebne zalihe za Burmu, čim tamošnja vlada prihvati ponudu. Međutim, gospođa Bush je također kritizirala burmansku vladu za – kako je rekla – propust da upozori svoje građane da dolazi ciklon. Nazvala je vojnu vladu – citiramo – "vrlo nesposobnom". Laura Bush je dodala da je vrlo uznemirujuće to što su mnogi Burmanci o ciklonu saznali od stranih radio postaja kao što je Glas Amerike i Radio slobodna Azija. Državni burmanski mediji objavili su približavanje ciklon, ali su znatno podcijenili njegovu snagu. Burmanska vlada je u međuvremenu priopćila stranim dužnosnicima i humanitarnim organizacijama da će prihvatiti pomoć. Međutim, glasnogovornica Ureda Ujednjenih naroda za koordinaciju humanitarnih pitanja izjavila je da nije jasno kako bi se pomoć mogla dostaviti žrtvama. Jedan drugi dužnosnik Ujednjenih naorda jučer je izjavio da treba osigurati pitku vodu, sklonište i drugu pomoć za nekoliko stotina tisuća osoba. Fond Ujedinjenih naroda za djecu već je poslao nekoliko ekipa u Burmu da procjene potrebe žrtava, a Međunarodni Crveni križ počeo je osiguravati hranu, vodu i skloništa. Sjedinjene Države i nekoliko europskih i azijskih zemalja ponudili su pomoć, a Europska unija obećala je tri milijuna dolara za spasilačke operacije. Glavni tajnik Ujedinjenih naroda Ban Ki-Moon je jučer izjavio da je svjetska organizacija predana osiguravanju svake vrste pomoći Burmi.